桐江行贈江致一少府
作者：李綱
朝代：宋

paragraphs: 放浪江湖乃吾樂，羈束軒冕非所榮。
謫官去爲劍浦吏，鼓柁遂作桐江行。
艤舟浙岸候潮至，百越微茫煙水外。
波横天際海倒流，噴雪驚雷聲震地。
須臾風軟潮已平，片帆去逐飛鴻輕。
櫂謳四起日西落，暮天杳杳惟參横。
江山蒼蒼負殘雪，江水茫茫浸寒月。
誰云逐客苦悽凉，今我斯遊最奇絕。
清晨弭櫂桐君廬，溪光山色世所無。
故人見我一笑粲，殺雞爲黍聊相娛。
嗟予仕宦等遊戲，斷梗飄蓬本無蔕。
但令景物供吟哦，出處窮通何足計。
此行幽討殊未闌，滿目疊疊皆雲山。
鷺飛魚躍石齒齒，今夜且宿嚴陵灘。